
Scrisoare către "oamenii mari" 
Danion Vasile 

încep această scrisoare despre Crăciun mărturisind ceea ce toţi creştinii adeveresc la prăznuirea 
Sfintelor Paşti: "Hristos a înviat!" 

Aceste cuvinte se spun primăvara, şi nu iarna: ştiu şi eu asta. Atunci de ce răstorn ordinea 
firească a lucrurilor? 

Stimaţi părinţi (aş vrea să vă spun "iubiţi părinţi", dar deoarece nu ne cunoaştem folosesc o 
formulă sobră), vă scrie un profesor de religie. Vă scriu pentru că am simţit nevoia să vă vorbesc în 
repetate rânduri. Am fost profesor de religie la o şcoală generală, la o şcoală postliceală, şi mai nou ţin 
ore la o grădiniţă creştină: am avut ocazia să cunosc un număr foarte mare de copii, de la trei până la 
peste douăzeci de ani, şi prin intermediul copiilor, mai mult sau mai puţin, i-am cunoscut şi pe unii 
părinţi. 

încep scrisoarea despre Crăciun cu cuvintele care îmi sunt foarte dragi: "Hristos a înviat!". Şi 
cred că părinţii creştini înţeleg de ce, şi poate chiar răspund în gândul lor: "Adevărat a înviat!" 

Lumea de astăzi fuge de învierea lui Hristos, lumea de astăzi, care stă sub semnul păcatului şi al 
apostaziei, vrea să păstreze din credinţa creştină numai un ambalaj superficial, care să dea impresia că 
lucrurile merg în direcţia bună. încetul cu încetul, pe măsură ce tot ce e curat şi sfânt e izgonit din 
această lume, se va renunţa şi la acest ambalaj "de anticariat". 

E trist că Naşterea Domnului s-a transformat din pricină a bucuriei de Crăciun în pretext al 
bucuriilor de Crăciun. Adică sub masca unei sărbători duhovniceşti, oamenii îşi fac cele mai ciudate 
pofte, îşi împlinesc cele mai rafinate patimi. E interesant faptul că mulţi comercianţi americani au 
renunţat să numească Crăciunul cu denumirea tradiţională, "Christmas", numindu-1 mai nou "X- 
mas"... E mult mai potrivit numele de "X"-mas decât numele de "Crăciun". De Crăciun nu ar trebui să 
se facă petreceri destrăbălate. Şi totuşi se fac. De Crăciun nu ar trebui ca oamenii să mănânce peste 
măsură, şi totuşi o fac. 

"Dar în zilele de Crăciun nu sunt plinele spitalele de oameni care au mâncat până li s-a făcut rău, 
de creştini care de bucurie că s-a terminat postul au mâncat mai mult decât mănâncă păgânii la 
praznicele lor?" 

Aceia nu sunt creştini decât cu numele. Aceia nu au postit decât de formă. Credinţa creştină nu 
ţine numai cât e postul. Cine e creştin, e creştin şi în posturi, şi în afara posturilor. E creştin tot timpul. 
Şi creştinul e cumpătat nu numai în post, ci tot timpul. Creştinul e de fapt într-un post continuu, care 
ţine până la sfârşitul vieţii pământeşti. Aceasta nu înseamnă că el nu ştie să se bucure de bunătăţile pe 
care le primeşte de la Dumnezeu. Ştie să se bucure, dar păstrează măsura în toate. Ştie să se bucure, şi 
îi mulţumeşte lui Dumnezeu pentru ele. Dar nu se lasă robit de ele. Nu se lasă dominat de ele. 

Creştinii pentru care sfârşitul postului înseamnă începutul desfrâului nu sunt creştini. Da, sunt 
oameni care după ce au postit tot postul o ţin până la Bobotează numai în chefuri, numai în beţii. Dar 
aceşti oameni nu sunt creştini. 

Aceşti oameni sărbătoresc "X-mas-ul". 

în scrisoarea de faţă voi încerca să vă arăt cât de diferit este Crăciunul de "X-mas", şi să vă rog 

să îi învăţaţi pe copiii voştri să nu confunde cele două momente, chiar dacă, din punct de vedere 

cronologic, se suprapun. 

Cel mai simplu mod de a diferenţia cele două sărbători este stabilirea legăturii lor cu Hristos, 
Fiul lui Dumnezeu care S-a făcut om pentru mântuirea noastră. Şi, pentru a uşura această diferenţiere, 
vom porni de la faptul că Hristos, Pruncul din staulul Betleemului, este Acelaşi Hristos care a fost 

răstignit de oamenii pe care i-a iubit, şi Acelaşi Hristos care a înviat din morţi, cu moartea pe moarte 
călcând. 

Acest adevăr nu este prea comod. Pe cât de simplu este să consideri Crăciunul ca evocare a 
naşterii unui prunc într-un staul, prunc care a devenit un mare învăţător al omenirii, chiar cel mai mare 
învăţător, pe atât de greu este să recunoşti că Pruncul este Mântuitorul care a primit a Se răstigni 
pentru păcatele noastre, Mântuitorul care a înviat pentru a ne pregăti nouă locaşuri cereşti. 

Cei care vor să separe Pruncul născut de Fecioara Măria, de Hristosul cel înviat din morţi, 
încearcă să ucidă Crăciunul. Se aseamănă lui Irod care, pentru a-1 ucide pe Mesia, a dat ordin să fie 
omorâţi cei paisprezece mii de prunci. 

Cine se simte stânjenit auzind de Crăciun cuvintele "Hristos a înviat!" dovedeşte că sărbătoarea 
sa nu are nimic în comun cu Hristos. 

Sunt conştient de faptul că ideile pe care le pun pe hârtie pot părea ridicole, că reprezintă un fir 
de praf pe balanţa care, la celălalt capăt, poartă tonele de reclame la casetofoane, aparate de epilat, 
anticoncepţionale, excursii în străinătate, şi toate la un preţ redus: doar se apropie Crăciunul. Mass- 
media duce o luptă susţinută pentru a transforma omul într-un robot care cumpără, într-un animal care 
trăieşte numai la nivel de epidermă. 

Nimeni nu poate contesta că, în vacarmul vânzătorilor de daruri de Crăciun, glasul Bisericii de- 
abia se mai face auzit. Unii dintre cei care vin să asculte slujba de Crăciun o fac numai pentru a-şi face 
norma de duhovnicie pentru jumătate de an, pentru a lua o gură de aer duhovnicesc care să îi ţină până 
la Paşti. Şi chiar şi ei se lasă ademeniţi de mirosul puternic al mâncărurilor care îi aşteaptă şi de al 
parfumului suav al băuturilor care le vor veseli inimile. 

în înfruntarea dintre Biserică şi mass-media, înfruntare care atinge apogeul de Paşti şi de Cră- 
ciun, există un arbitru pe care mass-media nu îl poate recunoaşte, deşi uneori îl invocă dezinvoltă: e 
vorba de însuşi Dumnezeu. 

Dumnezeu e de partea Bisericii, Dumnezeu dă dreptate Bisericii. Şi aceasta nu dintr-o preferinţă 
accidentală, ci pentru faptul că Biserica este Mireasa tainică a lui Hristos. 

Se duce un război crunt pentru ca de Crăciun glasul Bisericii să fie acoperit. Mai precis, diavolul 
a înţeles că cea mai iscusită tactică pentru a lovi în Biserică nu este cea de a-i acoperi glasul (aceasta 
ar fi generat o rezistenţă martirică), ci pentru a include glasul Bisericii în corul unei bucurii generale: 
înaintea emisiunilor de divertisment, televiziunea transmite secvenţe emoţionante de la slujba ţinută la 
cine ştie ce mare catedrală, iar colindele sunt prezente cu multă risipă în ambianţa programelor de pe 
marea majoritate a posturilor de televiziune. 

S-a ajuns chiar la hibridul colindelor cântate pe muzică hip-hop sau pe alte ritmuri. Cu voci 
senzuale, fete tinere cântă despre Naşterea Domnului cu aceeaşi "evlavie" cu care cântă despre ultima 
iubire de pe plajă. Dar colindele lor nu au nimic din curăţia colindelor adevărate. Oricât ar fi de 
prelucrate, melodiile lor nu vor trezi niciodată fiorul sfânt pe care îl trezesc în suflete vechile colinde. 

Stimaţi părinţi, nu vă scriu pentru a vă face un rechizitoriu al deformării Prăznuirii Crăciunului. 
Nu urmăresc decât să punctez câteva din caracteristicile sale. Vă scriu pentru a vă ruga să îi ajutaţi pe 
copiii voştri să trăiască un Crăciun adevărat. 

Asta vă stă în putinţă să le oferiţi, oricât aţi fi de săraci sau de bogaţi. Mă adresez vouă, 
oamenilor mari, ca şi cum aş fi un prieten al copiilor. Sunt şi eu un om mare. Sunt căsătorit, am doi 
copii, şi ar trebui să nu mă simt foarte preocupat de problemele copiilor voştri. Nu am nici o vină că 
am fost şi sunt profesor de religie. Această poziţie mă obligă să mă rog şi pentru copiii cărora le 
predau, şi pentru toţi copiii din lume. Nu prin altceva decât prin faptul că, iubind copiii, simt nevoia să 
îi ajut din ce în ce mai mult. 

Vă scriu această scrisoare pentru a vă implora: nu le răpiţi copiilor Crăciunul. Cu aceeaşi 
insistenţă cu care comercianţii vă trag de mâneca hainei pentru a cumpăra două ciocolate la preţ de 
una, sau cinci pachete de curmale la preţ de două, eu vă trag de mâneca sufletului: nu le răpiţi copiilor 
Crăciunul. 

Nu aveţi dreptul să le răpiţi copiilor Crăciunul, aşa cum nu aveţi dreptul să le răpiţi copilăria. 

Poate că rândurile mele par alarmiste, poate că nu înţelegeţi de ce vă cer să nu le răpiţi copiilor 
Crăciunul: pentru că mulţi dintre părinţii copiilor cărora le-am fost profesor au făcut aceasta. Cum? 
Foarte simplu: încurajându-i pe copii să înţeleagă prin Crăciun o sărbătoare a plăcerilor, a prăjiturilor 
şi a distracţiilor, o sărbătoare în care totul este permis şi nimic nu este refuzat. 



Copiii sunt învăţaţi să aştepte Crăciunul nu pentru a se bucura de Naşterea Domnului, ci pentru a 
se bucura de cine ştie ce maşinuţă sau robotei, dacă sunt băieţi, sau de cine ştie ce păpuşă, dacă sunt 
fete. 

Scrisoarea mea nu este sistematică, aşa că vă rog să nu căutaţi o succesiune logică în rândurile 
mele. Vă scriu repede, vă scriu grăbindu-mă foarte tare deoarece este 29 noiembrie şi dacă nu vă 
"trimit" scrisoarea la timp, risc să o citească numai tipografii. 

Ce vină au părinţii care au crescut în comunism, şi care nu au avut parte decât de Crăciunuri din 
care a lipsit Dumnezeu? Cum ar putea ei să îşi înveţe copiii să cunoască o bucurie pe care ei înşişi nu 
au cunoscut-o? 

Iată o întrebare care pare dificilă. Dar nu e chiar atât de dificilă pe cât pare. Părinţii care au 
crescut departe de Biserică, părinţii care au crescut aşteptându-1 iarna pe Moş Gerilă, ar trebui să fie 
foarte sinceri cu ei înşişi şi să recunoască faptul că vieţile lor au fost triste. 

Oamenii nu vor să recunoască acest adevăr, că departe de Biserică nu există împlinire, dar 
aceasta este realitatea. Viaţa oamenilor mari este o viaţă foarte diferită de a copiilor: pentru copii viaţa 
este plină de speranţă, este plină de promisiuni. Pe măsură ce trece timpul această perspectivă se 
metamorfozează dintr-o imagine de primăvară într-o imagine de toamnă. Viaţa nu este aşa cum vrem 
noi. Viaţa este dură, viaţa este plină de greutăţi. Nu neapărat financiare, bogaţii nu au probleme 
materiale dar sufleteşte nu sunt deloc mai împliniţi decât săracii. 

In lumea pe care o cunoaştem în clipa în care am devenit maturi, în clipa în care avem propria 
noastră familie, în clipa în care avem copiii noştri, vor creşte şi aceşti copii. Sunt unii părinţi care vor 
să îşi pregătească odraslele pentru supravieţuirea în această junglă contemporană crescându-i după 
principiul "homo homini lupus". Copiii se maturizează foarte repede, cresc purtând în sufletele lor 
duritatea, şi ajung fiare sălbatice. 

Alţi părinţi încearcă să îşi crească copiii într-un răsfăţ maxim, confundând datoria de părinţi cu 
obligaţia de a transforma copilăria fiilor lor în vârsta tuturor plăcerilor împlinite. "Viaţa le va fi plină 
de greutăţi, măcar să cunoască acum bucuria dorinţei împlinite." 

Acest răsfăţ nu le prinde bine copiilor. Acest răsfăţ le distruge sufletele, şi îi învaţă că binele este 
acelaşi lucru cu împlinirea voinţei proprii. Copiii care aşteaptă Crăciunul doar pentru a-şi mări colec- 
ţia de jucării, sau doar pentru a-şi mări "colecţia" de vizite în parc vor creşte fără a avea cunoaşte 
bucuria Crăciunului. 

Ce este bucuria Crăciunului? Este bucuria că Hristos S-a născut pentru mântuirea noastră. Că 
Fiul lui Dumnezeu S-a întrupat pentru ca oamenii să cunoască Viaţa cea adevărată, Viaţa 
binecuvântată de Dumnezeu. 

E uşor să spunem vorbe mari, fără acoperire. E uşor să negăm bucuriile lumii acesteia fără a 
pune ceva în loc. Nu rareori întâlnim "cerberi" creştini care contestă tot ce ţine de prezent, tot ce ţine 
de lumea în care trăim, şi care au sufletele mai pustii decât ale celor pe care îi ameninţă cu 
înfricoşătoare chinuri ale veacului. Aceşti falşi profeţi contemporani fac rău Bisericii pentru că 
prezintă credinţa creştină ca pe o utopie, ca pe o fîlosofîe care încearcă să răstoarne celelalte sisteme 
de gândire numai pentru a-şi afirma o superioritate pe care nu este în stare să o demonstreze. 

Vom face încă două-trei observaţii despre trăsăturile acestor profeţi de ocazie tocmai pentru că 
ei, sau mai bine zis înaintaşii lor, sunt în mare măsură vinovaţi de declinul spiritual al lumii în care 
trăim. Aceşti "creştini aleşi" nu înţeleg că Hristos a venit în lume pentru a modela vieţi, pentru a le 
arăta oamenilor calea spre cer şi pentru a-i ajuta să meargă pe această cale: ei vor ca toată lumea să 
ţină cont de sfaturile lor, şi confundând aceste sfaturi izvorâte mai mult din propria înţelepciune decât 
din Evanghelie (chiar dacă sunt îmbrăcate în poleială evanghelică) cu înţelepciunea supremă, încearcă 
să fie inchizitori care convertesc cu sabia cuvântului o lume apostată. 

Ei vorbesc despre bucuria pe care o aduce Hristos, dar nu cunosc această bucurie. Ei vorbesc 
despre pacea pe care o dăruieşte Hristos, dar sunt plini de tulburare. Ei vorbesc despre iubirea 
vrăjmaşilor, dar se mânie pe oricine nu vrea să le acorde o importanţă deosebită. Cuvintele lor sunt 
lipsite de putere. Cuvintele lor nu conving. Ei nu fac altceva decât să nască în minţile celorlalţi teama 
de credinţa creştină: "A fi creştin înseamnă: unu- să nu faci asta; doi- să nu faci nici asta şi nici asta; 
..." şi tot aşa până când lista faptelor interzise depăşeşte imaginaţia unui om normal. Dacă i-am ruga 
pe aceşti profeţi să ne spună părerea lor despre cum trebuie petrecut Crăciunul, nu ar trebui să ne mire 
dacă ne-ar înmâna o broşură plină de fraze lungi şi plictisitoare, care ar începe fiecare cu cuvintele 
"Nu cumva..." sau "Nu trebuie să...". 



Aceşti aleşi reduc credinţa creştină la un "Nu..." înalt de doi metri şi jumătate, care îi depăşeşte 
pe toţi. Dar credinţa creştină este viaţă. Şi viaţa nu se poate reduce la interdicţii. Viaţa nu se poate 
reduce la nimic altceva, viaţa nu se poate ciunti sau deforma. Viaţa este viaţă. Viaţa creştină este să II 
iubeşti pe Dumnezeu, gustând încă de pe pământ bucuriile veşniciei, şi să îţi iubeşti aproapele, 
pregustând comuniunea cu toţi îngerii şi sfinţii. Viaţa creştină începe cu un "Da..." mare, cu un "Da..." 
pe care Dumnezeu 1-a rostit atunci când, din multa Sa dragoste, 1-a creat pe om. 

Atunci când vorbim despre bucuria Crăciunului, oricât de mult s-ar îndepărta oamenii zilelor 
noastre de trăirea duhovnicească a acestui praznic, nu ar trebui să pornim de la "Nu" -uri. Chiar dacă 
omul este iubitor de patimi, chiar dacă omul îşi doreşte raiul numai prin vorbe, prin fapte arată 
contrariul. 

Scurta mea scrisoare vrea să vă ceară un singur lucru: lăsaţi-i pe copii să se bucure de Sărbă- 
toarea Naşterii Domnului. Şi dacă apare şi un "nu", adică rugămintea de a nu le fi furată această 
bucurie, motivul este că prea mulţi părinţi le pregătesc copiilor un Crăciun din care nu lipseşte decât 
Hristos. 

Nu îmi doresc să mă asemăn "creştinilor aleşi" despre care am scris puţin mai sus, şi nu am de 
gând să fac un rechizitoriu al neopăgânismelor promovate de mass-media cu ocazia sărbători creştine. 
Nu pentru că îmi e teamă că voi fi ironizat (sunt situaţii când ironia celorlalţi dovedeşte faptul că 
spusele tale îi zgârie). Ci pentru că vreau doar ca dragostea părinţilor să fie mai tare decât această 
lume care încearcă să dezbine tot ce e frumos. 

Ştim în ce lume plină de minciuni, plină de compromisuri şi de greutăţi creştem noi. Tot în ea 
vor creşte şi copiii noştri. "Nu suntem îngeri, şi nici copiii noştri nu sunt." E adevărat, dar la fel de 
adevărat este şi faptul că nimic în lumea aceasta nu poate împlini sufletele decât Dumnezeu. 

Şi nu avem dreptul de a-i lipsi pe copiii noştri de cunoaşterea lui. Dacă ei vor simţi dragostea 
dumnezeiască, dacă ei vor înţelege Taina Pruncului născut în staulul Betleemului, atunci în inimile lor 
se va aprinde un foc care va arde toate gunoaiele pe care lumea aceasta încearcă să le îngrămădească: 
focul credinţei. 

Copiii au nevoie de Crăciun. Şi noi avem nevoie. Cu toţi avem nevoie de împlinire. 

Să fim sinceri cu noi înşine: putem să ne minţim soţii sau soţiile, putem să ne minţim prietenii 
sau rudele, dar pe noi nu putem să ne minţim (dacă am ajuns să ne minţim şi pe noi, nu mai suntem 
oameni, ci suntem roboţi a căror libertate "programată" nu înseamnă alegerea între bine şi rău, ci 
alegerea între diferitele forme ale răului). 

Viaţa fără Dumnezeu este o viaţă stearpă. Şi, dacă noi, din cauza patimilor noastre, nu vrem să 
cunoaştem această viaţă, cel puţin să nu le răpim copiilor noştri posibilitatea de a o cunoaşte. Să nu le 
transformăm Crăciunul într-o sărbătoare a cadourilor. 

"Şi atunci, să renunţăm la cadouri?" 

Nu, nu asta e soluţia. Soluţia este de a le da cadourilor atenţia cuvenită, fără ca această atenţie să 
gonească importanţa prăznuirii Naşterii Fiului lui Dumnezeu. Peste câţiva ani de zile, maşinuţele şi 
păpuşile de astăzi nu îi vor ajuta să reziste în jungla înconjurătoare. Da, copiii noştri au nevoie de 
jucării (dar de jucării care să le dezvolte capacitatea psiho-motorie, nu să le spele creierul cum fac 
majoritatea jocurilor pe calculator). Dar mai mult decât de jucării au nevoie să cunoască mila lui 
Dumnezeu. Şi, cunoscând dragostea lui Dumnezeu, vor şti şi să se bucure de cadourile primite, şi vor 
şti şi să aprecieze eforturile făcute de părinţi pentru a le procura aceste cadouri. 

Există părinţi bogaţi care risipesc banii pe toate prostiile, şi care consideră că, dacă şi-au 
îngropat copiii în teancuri de jucării, aceştia nu vor mai avea nevoie nici de prieteni, nici de dragoste, 
nici de Dumnezeu. 

îndrăznesc să le spun că nu îşi cunosc copiii. Am rămas foarte mirat când unul dintre copiii ai 
cărui părinţi sunt printre cei mai înstăriţi din grădiniţă mi-a spus: "Ce bine că vin la grădiniţă... Acasă 
mă simt ca într-o închisoare, numai jucării, numai jocuri pe calculator. Aici am prieteni, am cu cine să 
mă joc..." Şi peste câteva minute a continuat: "Ce mult îmi place când ne vorbiţi despre Dumnezeu. 
Simt linişte în suflet." îmi părea foarte bine că astfel de vorbe izvorau din mintea lui. Citisem şi 
auzisem multe despre modul în care este sufocată copilăria astăzi, despre influenţa nefastă a jocurilor 
pe calculator sau despre modul în care patima iubirii de sine îi strică pe copii. Dar vocea sinceră a 
băiatului de la grădiniţă (care cu altă ocazie m-a rugat să îl duc la biserică, să vadă şi el o slujbă, că 
părinţii nu l-au dus niciodată) mi-a confirmat că cele citite şi auzite sunt reale. 



Chiar dacă unii părinţi nu vor să înţeleagă, copiii au nevoie de Dumnezeu. Predând religia la o 
grădiniţă simt din ce în ce mai clar acest lucru. 

Părinţilor care sunt săraci, care nu pot să le ofere copiilor darurile pe care şi le doresc de 
Crăciun, le spun că, dacă îi vor creşte în dreapta credinţă, peste câţiva ani se vor bucura clipă de clipă 
de ei: bucuria Crăciunului, ca şi bucuria Sfintelor Paşti, nu va lipsi din casele lor: pentru că, prin 
vieţile lor, creştinii sunt dovezi vii ale învierii lui Hristos. Peste ani, copiii lor vor păstra o curăţie 
sufletească pe care bogaţii necredincioşi nu o vor putea procura copiilor lor nici cu saci de bani. 

Sunt părinte, am doi copii, şi poate că nu voi fi în stare să le ofer un Crăciun aşa cum cred că ar 
trebui să aibă. Spovediţi şi împărtăşiţi vor fi (şi mi-aş dori să ştiu că se vor putea împărtăşi şi când vor 
ajunge la vârsta liceului), daruri vor primi. Dar asta nu este de ajuns. S-ar putea ca priceperea mea şi a 
soţiei mele să nu dea rezultate bune. Dar eu nu încerc să vă conving să vă creşteţi copiii cum mi-i 
cresc eu. De aceea nici nu vă dau prea multe sfaturi. Nădăjduiesc că, dacă veţi înţelege câtă nevoie au 
nevoie copiii voştri de bucuria Crăciunului, II veţi ruga pe Dumnezeu să vă lumineze cum să îi ajutaţi 
să simtă această bucurie. 

Un singur lucru vă mai spun: mi-aş dori ca, văzând voi bucuria Crăciunului pe feţele lor, să vă 
daţi seama că şi voi puteţi fi părtaşi acestei bucurii. îmi doresc să fiţi geloşi pe bucuria copiilor voştri 
şi să vă doriţi să trăiţi (sau să retrăiţi) această bucurie. Se apropie praznicul. Veniţi cu inimile deschise. 
Spovediţi-vă şi împărtăşiţi-vă. Primiţi-L pe Hristos în inimile voastre. Acum nu mai vin magii cu 
daruri la Hristos, ci Hristos vine la magii care au plecat din diferite părţi ale lumii păcatului, ca să Se 
dăruiască fiecăruia dintre ei în întregime: Hristos bate la uşa inimilor voastre. Deschideţi-I. 

"Deschide uşa, creştine..." 



Scrisoare către copii 

Micul meu prieten, 

(îndrăznesc să îţi spun aşa pentru simplul fapt că citeşti ceea ce ţi-am scris. Scriu gândindu-mă la 
tine, la frumuseţea vârstei tale. Chiar dacă nu te cunosc şi nu mă cunoşti, m-aş bucura să ştiu că 
rândurile mele te vor bucura.) 

înainte de a-ţi spune orice altceva, s-ar cuveni să mă prezint. Ca să nu te plictisesc îţi spun doar 
că mă numesc Danion Vasile. Sunt de meserie scriitor, dacă asta poate fi o meserie. Am fost o vreme 
şi profesor de religie la o şcoală generală; adică am predat şi copiilor de vârsta ta. Mi-a fost tare drag 
să le vorbesc copiilor despre Dumnezeu. Poate şi de asta îţi scriu: acum trei ani eram între copiii care 
mă iubeau foarte mult, şi îi învăţam colinde. Şi eu îi iubeam: în pauze îmi săreau în braţe, mă jucam 
cu ei, eram prieteni buni. 

De ce îţi scriu? Unul dintre motive este că îmi doresc ca anul acesta să fie cât mai mulţi colindă- 
tori. Vreau să mergi la colindat. Vreau să te conving de faptul că lumea întreagă are nevoie de colindul 
tău, de frumuseţea colindului tău şi de frumuseţea chipului tău de colindător. 

Trebuie neapărat să mergi la colindat, prietene. Trebuie neapărat să înţelegi că, pentru câteva 
zile, trebuie să ai meseria de colindător. Nu în sensul în care o meserie aduce bani, ci în sensul în care 
meseria e ceva ce te reprezintă. Aşa cum doctorul s-a făcut doctor pentru a îngriji de trupurile 
bolnavilor, aşa cum preotul s-a făcut preot pentru a se îngriji de sufletele oamenilor, tot aşa, pentru 
câteva zile, tu trebuie să devii colindător. 

Să ştii că asta este una dintre cele mai grele îndeletniciri. Este mai uşor să vinzi pâine decât să 
colinzi. De ce? Colindătorii vestesc lumii Naşterea Domnului. Colindătorii pe care îi vedem, 
dimpreună cu îngerii pe care nu îi vedem, se bucură că Hristos S-a născut, că Mântuitorul a venit 
printre oameni. 

Cine este Mântuitorul, şi ce înseamnă acest lucru pentru tine? Greu de spus. După ce am ţinut 
odată o predică la Mănăstirea Raşca, o mănăstire frumoasă din Moldova, un călugăr bătrân mi-a spus: 
"Aţi vorbit frumos, dar eu n-am înţeles nimic." Sper să nu rămâi şi tu cu aceeaşi părere după ce vei citi 
scrisoarea aceasta. Mai ales că nu scriu doar pentru a scrie, doar pentru că aceasta îmi este "meseria", 
ci scriu pentru că vreau să îţi spun anumite lucruri. 

Cine este Mântuitorul? La această întrebare aproape toţi copiii răspund: "Domnul nostru Iisus 
Hristos". Ce înseamnă pentru tine că Iisus este Mântuitorul lumii? Gândeşte -te că eşti supărat, 
gândeşte-te că ţi s-a întâmplat un lucru care te-a întristat. Să zicem că ai luat bătaie de la părinţi. Şi, în 
timp ce stai şi plângi, vezi lângă tine o jucărie pe care ţi-o doreşti de multă vreme. Lacrimile se usucă 
repede. Aşa era întreaga lume acum două mii de ani: plină de durere şi de întristare. Raiul era închis, 
din cauza păcatului lui Adam, părintele neamului omenesc. Dumnezeu nu a lăsat însă omenirea fără 
ajutor, şi de aceea L-a trimis în lume pe Fiul Său, pe Domnul nostru Iisus Hristos. 

Fără Hristos lumea ar fi un loc al întunericului. Gândeşte-te cum ar fi viaţa ta de copil fără joacă. 
Copilul care nu se joacă, nu are copilărie. Tot aşa, oamenii fără Hristos nu au viaţă. 

"Dar cum, te vei întreba, doar pe pământ sunt milioane şi miliarde de oameni care nu cred în 
Hristos? Ei nu au viaţă?" 

îţi voi explica, sau mai bine zis voi încerca să îţi explic ce fel de viaţă au aceştia. Când eram în 
clasa a VUI-a, chiar de ziua de naştere a tatălui meu, am spart tabla de la şcoală (văzusem un film cu 
bătăi şi am încercat să le arăt colegilor o lovitură cu piciorul). L-am sunat pe tata care şi-a lăsat 
musafirii şi a venit imediat la şcoală. Până să vină el, eu încercam să mă joc cu colegii, să îmi treacă 
frica, dar nu am reuşit. îmi era teamă de "represalii". Totuşi, tata nu m-a bătut pentru isprava mea. Era 
atât de trist (a trebuit să plătească paguba, şi o tablă costă destul de mult), încât nici măcar nu m-a 
certat. 

Până să vină tata am trăit clipe de frământare: credeam că voi fi bătut în faţa colegilor mei. Nu 
îmi ardea nici dejoacă, nici de glume. 

într-un fel aşa este viaţa necredincioşilor. Aşteptarea încordată a unei pedepse, a celei mai mari 
pedepse cu putinţă: sfârşitul vieţii. Pentru un necredincios nu e nici o diferenţă între sfârşitul lumii şi 
propria moarte: prin moarte necredinciosul crede că termină orice legătură cu existenţa. 



De ce plâng unii copii când părinţii îi iau de la grădiniţă? Pentru că nu vor ca joaca lor să se 
termine. Pentru că vor să se mai joace. Şi părinţii le întrerup joaca. Aşa e şi cu sfârşitul vieţii 
pământeşti a necredincioşilor: ar da orice ca să mai poată trăi măcar câteva zile, dar degeaba. Moartea 
îi aşteaptă. 

Se apropie Crăciunul şi eu îţi scriu despre moarte. Poate că ţi se pare că scriu despre lucruri care 
îi frământă pe oamenii mari. Dar încerc să îţi vorbesc despre frumuseţea credinţei în Hristos, Fiul lui 
Dumnezeu Care S-a întrupat de la Duhul Sfânt şi din Fecioara Măria. Crăciunul este praznicul Naşterii 
Sale. Şi ca să înţelegi cât de mare dar este pentru noi faptul că avem un Dumnezeu care S-a făcut om 
pentru mântuirea noastră ţi-am vorbit puţin despre cât de îngrozitor este sfârşitul vieţii pământeşti a 
necredincioşilor, şi cât de apăsătoare este viaţa celor care se tem de moarte. 

Noi suntem creştini, adică ştim că moartea nu este un sfârşit, ci este doar o trecere. Din lumea 
pământească în lumea cerească. Noi avem un Dumnezeu care ne aşteaptă în rai. Hristos, pruncul din 
Betleem, e Cel care a adus omenirii vestea cea bună a faptului că omul poate ajunge iarăşi în rai. După 
ce Adam a fost izgonit din rai, raiul a fost închis: raiul a fost făcut pentru om, şi fără oameni nu îşi 
avea nici un rost. Era ca o casă pustie. Hristos a venit să îi anunţe pe oameni că Dumnezeu S-a 
milostivit de ei, şi că îi aşteaptă în împărăţia Sa. Hristos a venit să ne arate calea spre rai. 

Noi ne bucurăm la Naşterea Domnului ca cei care, rătăcindu-se prin deşert, dau de cea mai 
sigură Călăuză spre capătul drumului. Sute şi mii de ani oamenii s-au chinuit să ajungă la Dumnezeu, 
au încercat în fel şi chip să II cunoască pe Dumnezeu. Pruncul din Betleem e Dumnezeul venit în 
întâmpinarea noastră, e Dumnezeul venit în căutarea noastră. 

Hristos putea veni în lume ca un înger. Dar a vrut să vină ca un om, să trăiască viaţa noastră, să 
simtă greutăţile vieţii, să simtă neputinţa firii omeneşti. 

Hristos a venit în lume pentru ca oamenii să cunoască bucuria adevărată, care începe pe pământ 
şi se termină în ceruri. De asta se bucură Biserica, de asta se bucură creştinii... 

La aceste rânduri tu mi-ai putea repeta întrebarea care mi s-a mai pus când eram profesor de 
religie: "De ce totuşi lumea caută alte motive de bucurie de Crăciun?" Aş putea adăuga şi eu alte 
întrebări la întrebările tale: de ce sunt foarte mulţi creştini care vin la Biserică numai în prima zi a 
praznicului, iar în celelalte două îşi pierd vremea cu tot felul de prostii? De ce toată lumea aşteaptă 
masa de la sfârşitul postului, când puţini au postit? ..." întrebările mele nu ar răspunde la întrebarea ta 
şi, în loc să te lămurească, te-ar încurca mai tare. Aşa că îţi voi răspunde la ele mai spre sfârşitul 
scrisorii, acum vreau să îţi scriu despre lucruri mai frumoase. 

De ce colindă copiii de Crăciun? De Crăciun colindă toţi creştinii. Colindele se cântă în Biserică. 
Dar copiii nu colindă numai în Biserică: ei colindă pe uliţele satului, pe străzi şi prin scările blocurilor 
care nu au interfoane, sau ale căror uşi au fost deschise prin bunăvoinţa unui locatar mai inimos. 

De ce colindă copiii de Crăciun? Pentru că duc lumii vestea naşterii lui Hristos. Bine, dar lumea 
nu ştie că Hristos S-a născut? Ba da. Dar uită foarte des. De la un an la altul lumea are nevoie de 
glasurile copiilor care să îi aducă aminte că Hristos a venit în lume. Lumea are nevoie de colinda ta. 
Lumea e o floare care se ofileşte fără colindele copiilor. De ce? Pentru că viermele întunericului, 
diavolul, încearcă să alunge din lume tot ce e frumos, tot ce e curat, tot ce e sfânt. Diavolul vrea să 
rupă lumea de Dumnezeu. Şi colindele îl ard ca nişte rugăciuni. El nu vrea ca oamenii să asculte 
colindele copiilor, nu vrea ca ei să mai creadă colindele copiilor. 

în ultima sută de ani a avut loc deformarea colindătorilor. La sate, de Crăciun, toţi creştinii 
aşteptau colindătorii cu porţile inimilor deschise. Copiii veneau, colindau şi erau primiţi cu multă 
dragoste. Nu puteai refuza colindătorii, era ca şi cum ai refuza mesajul lor. 

Astăzi e "inflaţie" de colindători. Cum adică? Adică sunt prea mulţi colindători pe metru pătrat. 
De Crăciun blocurile, metrourile, tramvaiele, şi magazinele sunt asaltate de cete de colindători ale 
căror voci scârţâie din pricina solicitării la maxim: aproape toţi aşteaptă bani, cât mai mulţi, ca taxă 
pentru concertele pe care le susţin. Se colindă pentru bani, se face negoţ cu colinde. 

Bine, dar pe vremuri colindătorii cântau "gratuit"? Nu primeau şi ei covrigi, nuci, sau tot felul 
de prăjituri şi prăjiturele? Ba da. Numai că neobosiţii colindători de altădată erau pătrunşi de bucuria 
şi de emoţia Crăciunului. Erau ca nişte paji care anunţă nunta împăratului. Pe când colindătorii de 
astăzi sunt nişte vânzători de colinde. Agasează oamenii cu melodiile lor, pe care le cântă cu răceala 
cu care ar cânta nişte manele (de fapt manelele le cântă cu foc, sau jucând în jurul focului de bucurie 
că au strâns suma scontată la "concertul obligatoriu de iarnă"). 



Ironizând spiritul comercial al soliştilor care străbat în viteză scările blocurilor, încercând să 
obţină "prăzi" cât mai bogate, Ştefan Hruşcă spunea odată ce primesc azi colindătorii: "nuci, alune, un 
euro, doi...". Ar putea să lase drept "amintire" numărul de cont din bancă, pentru ca transferul să fie 
mai simplu, şi să nu umble cu atâţia bani după ei. 

Nu este Crăciunul sărbătoarea darurilor, nu este şi acesta un mod civilizat pentru a aduna bani 
pentru cadouri? 

Nu. Poate că răspunsul acesta te nemulţumeşte. Lumea întreagă se lasă prinsă de vraja sărbători- 
lor de iarnă, creştini şi necreştini se lasă prinşi de febra "cadourilor". Toţi intră în vârtejul halucinant 
al cumpărăturilor. 

Cu ocazia Naşterii lui Hrisos, toţi îşi fac cadouri. Excepţie fac numai săracii, care nu rareori fac 
Crăciunul fără să mănânce o felie de cozonac proaspăt. Dar îţi voi scrie mai încolo despre ei şi despre 
bogaţii care îşi fac Crăciunul prin restaurante scumpe. 

Voi încerca să te fac să înţelegi că Sărbătoarea Naşterii Domnului nu are prea multe în comun cu 
Sărbătoarea Darurilor de iarnă. E un lucru foarte complicat, dar am încredere în tine. Ştiu că eşti la o 
vârstă fragedă, dar cred că aşa cum încerci să înţelegi foarte multe despre lumea în care trăiesc 
oamenii mari, aşa vei înţelege şi ceea ce îţi scriu acum. 

Oamenii mari consideră că cei mici nu sunt în stare să înţeleagă lucrurile serioase, în timp ce 
pentru a le explica tot felul de lucruri neimportante îşi ocupă cât mai mult timp. Şi mai e ceva: 
oamenii mari le spun copiilor numai ceea ce consideră că e cazul să le spună. Dacă un părinte îşi 
convinge copiii de importanţa prăznuirii Crăciunului, de faptul că atunci creştinii trebuie să II 
primească pe Hristos în dar prin Sfânta împărtăşanie, şi părintele nu merge să se spovedească şi să se 
împărtăşească, atunci copilul îşi dă seama că ceva nu este în regulă. 

Pentru a nu se ajunge la astfel de situaţii, părinţii preferă să îşi convingă copiii că de fapt Crăciu- 
nul este o sărbătoare a trupului, o sărbătoare în care mâncarea este din belşug, în care cadourile sunt 
împărţite în stânga şi în dreapta, şi în care Dumnezeu e invocat numai pentru a da impresia că totul 
este aşa cum ar trebui să fie. 

S-ar putea să te pun pe gânduri scriindu-ţi aceste lucruri. Dacă există părinţi care prezintă 
deformat copiilor Crăciunul, înseamnă că există părinţi pentru care credinţa în Dumnezeu este un 
lucru lipsit de importanţă. 

Şi aşa şi e. In Vieţile Sfinţilor găsim nu puţine exemple de părinţi care au căutat să îi îndepărteze 
pe copiii lor de credinţa în Iisus Hristos, Fiul lui Dumnezeu. Şi numărul acestora nu s-a împuţinat 
până astăzi. Ba chiar a crescut. 

Poate că ştii despre pătimirea Sfintei Muceniţe Filofteea de la Curtea de Argeş, care a fost ucisă 
chiar de către tatăl ei: ea avea obiceiul de a da oamenilor săraci o parte din mâncarea pe care mama ei 
vitregă i-o trimitea tatălui său la câmp. Şi în zilele noastre mai sunt copii care îi iubesc atât de mult pe 
săraci încât îşi pun în pericol propria viaţă pentru a-i ajuta. Dar mai sunt şi părinţi care, plini de mânie 
drăcească, îşi pedepsesc copiii pentru fiecare faptă evanghelică pe care o săvârşesc. 

Poate că unii părinţi vor citi şi ei aceste rânduri. Se vor revolta şi se vor întreba de ce sădesc în 
minţile copiilor neîncredere faţă de părinţii lor. 

Răspunsul meu e simplu: mi-aş dori ca toţi părinţii din lume să fie creştini şi să îşi crească fiii în 
dreapta credinţă, fiindu-le primele călăuze pe calea mântuirii. 

Unii părinţi încearcă să îşi convingă copiii că, Crăciunul este o simplă sărbătoare a darurilor, 
invocând faptul că dacă i-au adus pe lume sunt liberi să îi crească cum voiesc. 

Tot aşa încerc şi eu să conving că această sărbătoare este cu mult mai mult: este o sărbătoare 
sfântă, de care oamenii ar trebui să se bucure mai ales duhovniceşte. 

Chiar dacă eşti la o fragedă, îţi dai seama că în lumea oamenilor mari există multă răutate (asta o 
ştii mai ales de la televizor, din filmele şi din ştirile care îţi vatămă mintea). Gândeşte -te că, dacă 
Hristos nu S-ar fi întrupat din Fecioara Măria, răul din lume ar fi fost mult mai mare. Şi ceea ce noi 
considerăm că e rău ar fi fost considerat bine. Gândeşte-te că dacă nu S-ar fi întrupat Hristos dragostea 
dintre oameni ar lipsi. Poate că până acum ar fi avut loc şi sfârşitul lumii, din cauza cine ştie cărui 
război sau a cine ştie cărei bombe lansată "din greşeală". 

Hristos a venit în lume pentru ca să îi înveţe pe oameni să se iubească; nu cu o dragoste egoistă, 
nu cu o dragoste de clan, prin care ne iubim numai rudele şi prietenii. Ci cu o dragoste cu care îi iubim 
şi pe cei buni şi pe cei răi. Această dragoste simţind-o cei buni, devin şi mai buni, iar cei răi pun frâu 
răutăţii lor. 

Hristos S-a născut pentru a omorî moartea. Hristos S-a născut pentru a-i învăţa pe oameni cum 
să trăiască pentru a dobândi raiul. Tu poate nu te-ai gândit încă ce meserie vei avea când vei creşte 
mare. Dar Hristos ţi-a arătat care trebuie să fie viitoarea ta meserie: cea de ostaş al împăratului ceresc. 

Să nu crezi că prin rândurile mele încerc să te îndepărtez de bucuria cadoului pe care ţi-1 doreşti 
de Crăciun. Există o legătură directă între Crăciun şi acest cadou. 

Toţi oamenii îşi doresc cadouri, de la cei mici până la cei mari. Ce sunt cadourile? Prilejuri de a 
înfrunta banalitatea şi plictiseala, prilejuri de bucurie. Oamenii au nevoie de cadouri tocmai pentru că 
viaţa are multe momente triste. 

Hristos a înţeles că oamenii au nevoie de cadouri, de daruri. El este Cel mai preţios dar pe care îl 
pot primi creştinii de Crăciun. 

Poate despre Sfânta împărtăşanie ai învăţat la şcoală că este Trupul şi Sângele Domnului nostru 
Iisus Hristos. 

"Dar de împărtăşit ne putem împărtăşi la orice Liturghie, nu e nimic deosebit în faptul că ne 
putem împărtăşi de Crăciun..." 

Am auzit această replică mai demult, la o oră de religie. E adevărat că ne putem împărtăşi cu 
Sfintele Taine şi în altă zi. Dar pentru a cunoaşte bucuria Crăciunului trebuie să îl primim pe Hristos 
în inimile noastre. Şi cum putem spune că îl primim pe Hristos în inimi câtă vreme refuzăm să îl 
primim aşa cum ni Se dăruieşte, adică prin Sfânta împărtăşanie? 

Nu, micul meu prieten, cine nu se împărtăşeşte de Crăciun, nu poate simţi adevăratul praznic. Se 
aseamănă celor care se satură de o mâncare doar simţindu-i mirosul, şi lenevindu-se să meargă la 
masă. 

Să nu te gândeşti că ai destulă vreme înainte ca să te împărtăşeşti la fiecare dintre Crăciunurile 
ce vor urma. Vei creşte şi, pe măsură ce anii trec, vor apărea din ce în ce mai multe motive ca tu să nu 
te împărtăşeşti. Cel mai important dintre ele este faptul că, într-o formă sau alta, vei fî ispitit de păcat. 
Să îi luăm ca exemplu pe liceeni, sau mai bine pe studenţi: câţi studenţi se împărtăşesc la marile 
sărbători la biserica la care mergi tu? Foarte puţini (dacă tu însuţi nu mergi la biserică de sărbători nu 
ai cum să îţi dai seama de acest lucru). De ce? Pentru că sunt la vârsta la care simt adierea păcatului. 
Diavolul cel pierzător de suflete le întinde undiţa şi ei, dacă nu sunt tari în credinţă, muşcă momeala. 
Tinereţea este vârsta la care armatele diavolului distrug mii de suflete: pentru că, dacă le-au biruit încă 
de acum, le vor ţine mult mai uşor în sclavie. 

Diavolul se teme numai de sufletele curate, de sufletele care stau sub binecuvântarea lui 
Dumnezeu. Profită de curăţia vârstei tale: nu îl lăsa pe vrăjmaş să spargă zidul sufletului tău. Primeşte - 
1 în viaţa ta pe Hristos. Spovedeşte-te şi împărtăşeşte-te. 

"O, dar nu îmi place să mă spovedesc..." 

Şi acest lucru l-am auzit de la elevii mei. Dar celor cărora nu le place să se spovedească, le place 
să facă altceva, de obicei lucruri rele. Minţitul părinţilor intră în această listă, şi este încă dintre cele 
mai mici. Tu nu ai cum să îţi dai seama cum creşte un suflet care iubeşte minciuna: e ca şi cum ar fi 
udat cu otravă. Şi, peste ani de zile, otrava îl va îmbolnăvi. 

Vrei să îţi faci tu singur cel mai frumos dar de Crăciun? Spovedeşte-te şi împărtăşeşte-te. Vei 
vedea cum sufletul tău se va umple de lumină şi de bucurie. Vei vedea cum toate se vor lumina în 
jurul tău. 

Cu cât te vei bucura mai mult de dragostea lui Hristos, cu atât îţi vei iubi mai mult părinţii, şi cu 
atât mai mult vei simţi dragostea lor. Cu cât îl vei iubi mai mult pe Părintele ceresc, cu atât îi vei iubi 
mai mult şi pe părinţii tăi trupeşti. 

Şi încercaţi să le faceţi şi voi daruri părinţilor voştri. Viaţa lor e plină de greutăţi. Voi trebuie să 
încercaţi să îi mângâiaţi cât mai mult. Voi trebuie să le dăruiţi dragostea voastră. Aşa cum copiii au 
nevoie de părinţii lor, atât material cât şi spiritual, şi părinţii au nevoie de copiii lor. Asta o spun nu ca 
pe o simplă teorie: nu de puţine ori, frânt de oboseală fiind, m-am odihnit în dragostea băiatului meu, 
Codrin. (Fetiţa, Nectaria, e mică: are abia două luni. Şi, chiar dacă la capitolul vorbe stăm prost, la 
capitolul "declaraţii de dragoste" stăm foarte bine: se luminează la faţă când îi zâmbesc, şi asta mă 
umple de bucurie). 

îmi iubesc copiii şi am mare nevoie de dragostea lor. Aşa au şi părinţii tăi nevoie de dragostea 
ta. Când eram mic, nimeni nu mi-a spus că părinţii mei au nevoie de dragostea mea. Abia când mi-a 
murit mama, mi-am dat seama cât de mult însemnam noi, eu şi sora mea, pentru tatăl nostru. Şi abia 
după ani de zile mi-am dat seama cât am greşit eu faţă de el, şi cât de mult l-am supărat. 

Ascultă sfatul unui "om mare": părinţii tăi au nevoie de dragostea ta. Şi acum, apropiindu-se 
Crăciunul, îi poţi ajuta să iasă puţin din febra cumpărăturilor şi a curăţeniei. Odihneşte-i prin 
dragostea ta. 

"Dar oare ei îmi vor da darul pe care îl aştept?..." Sper că nu îţi pui această întrebare atunci când 
îţi scriu despre iubirea de părinţi. Iubirea nu se vinde şi nu se cumpără. Iubirea care se cumpără, nu 
este iubire. Iubeşte-ţi părinţii şi dacă vei primi darurile aşteptate, şi dacă nu le vei primi. Poate că anul 
acesta "Moş Crăciun" a fost mai sărac, şi nu a putut să cumpere tot ce şi-ar fi dorit. 

Voi scrie acum câte ceva despre părinţii care, din cauza sărăciei, nu pot cumpăra prea multe 
bunătăţi pentru masa de Crăciun. Poate că aceste rânduri vor fi citite şi de către copii mai sărăcuţi, de 
copii care jinduiesc la răsfăţul de care au parte colegii lor. 

De la începutul lumii şi până la sfârşitul ei, vor exista trei categorii de oameni: bogaţii, săracii, şi 
oamenii care nu sunt nici bogaţi şi nici săraci. Chiar dacă, din orgoliu, cei din urmă se socotesc bogaţi, 
sau dacă, din zgârcenie, se socotesc săraci, pentru ei sărbătorirea Crăciunului nu pune mari probleme. 

Dar pentru săraci... 

"Săracii sunt nişte vietăţi cu două picioare, care străbat lumea noastră accidental. Ar trebui să 
existe anumite bariere, pentru ca vieţile noastre să nu se intersecteze...", gândesc bogaţii necredincioşi, 
ghiftuindu-se cu mâncare şi cu băutură. 

Voi spune despre cei săraci câteva cuvinte: voi da un exemplu de trăire a sărăciei care va dovedi 
cât de strâns pot fi legate sărăcia şi sfinţenia: o familie cu unsprezece copii trăia într-o singură cameră. 
Soţul muncea din greu să asigure pâinea familiei. Şi el avea o singură nemulţumire: că nu putea face 
milostenie. Că, deşi soţia sa făcea treabă în casele altora, şi uneori lucra fără să ia bani (când ajuta alţi 
oameni săraci), el nu putea să îi ajute pe cei aflaţi în necazuri. Nici unul dintre autorii cărţilor de 
succes nu are atâta imaginaţie încât să creeze un personaj atât de altruist. Şi totuşi astfel de eroi ai lui 
Hristos există. 

Cum s-o fi prăznuit Crăciunul în casa acestui sărac? Cu mâncăruri şi băuturi alese? Nu, evident 
că nu. Dar sunt convins că în casa lui era mai multă bucurie decât în casele tuturor bogaţilor la un loc. 
Săracii pot fi sfinţi, săracii II pot avea pe Dumnezeu (desigur că există mulţi săraci păcătoşi, aşa cum 
există şi unii bogaţi sfinţi). 

Dacă părinţii sunt credincioşi, Crăciunul este plin de bucurie. Şi Dumnezeu rânduieşte să fie şi 
ceva daruri pentru copii, şi ceva bun pe masă. 

Şi atunci când masa e săracă, şi copiii şi-ar dori ceva bun, ar trebui să se roage Domnului să aibă 
grijă de ei. Şi Dumnezeu nu îi va lăsa. 

Am fost foarte impresionat de o scrisoare a unui copil către Dumnezeu, scrisoare pe care am 
citit-o într-o carte de poveşti. Nu de mult timp am aflat şi care e originea ei: această scrisoare a fost 
scrisă de un mare sfânt al Bisericii, de Sfântul Nectarie din Eghina, făcătorul de minuni. într-o noapte 
L-a visat pe Hristos, care 1-a întrebat de ce plânge. Şi pentru că în vis nu I-a putut răspunde, înecându- 
se în lacrimi, a doua zi i-a răspuns prin următoarea scrisoare: "Hristoase al meu, m-ai întrebat de ce 
plâng. Mi s-au rupt hainele, mi s-au prăpădit încălţările de mi-au ieşit degetele afară şi mor de frig. 
Mi-e foarte frig acum iarna. M-am dus aseară la stăpânul meu şi m-a alungat. Mi-a spus să scriu acasă 
alor mei, să-mi trimită ei. Hristoase al meu, de atâta amar de vreme muncesc aici, şi n-am trimis mai- 
cii mele nici un bănuţ... Acum, ce să mă fac? Cum să o scot la capăt fără haine? Tot muncind, s-au 
rupt. Iartă-mă că Te necăjesc. Mă închin Ţie şi Te iubesc eu, robul Tău, ...". 

A pus scrisoarea într-un plic pe care a scris destinatarul: "Pentru Domnul nostru Iisus Hristos, în 
ceruri". Din rânduiala lui Dumnezeu, scrisoarea a fost deschisă de un om bogat, care i-a trimis tână- 
rului haine, mâncare şi bani. 

Mi-a plăcut să citesc povestea. Dar mi-a plăcut şi mai mult să aflu că scrisoarea a existat, şi că 
ajutorul primit în urma scrierii ei a fost real. Viaţa e, nu de puţine ori, mai palpitantă decât cărţile. 

Dumnezeu nu şovăie să asculte rugăciunile celor care Ii cer ajutorul. învaţă de la Sfântul Nectarie 
să Ii ceri Domnului tot ceea ce îţi trebuie cu adevărat. Sunt multe lucruri pe care ni le dorim, dar pe 
care nu I le cerem lui Dumnezeu tocmai pentru că ştim că nu ne-ar fi de folos să le avem. Ar fi bine să 
îţi dai seama că nici unul dintre lucrurile pe care nu le-am primi drept dar de la Dumnezeu, nu ne fac 
viaţa mai frumoasă. Şi, chiar dacă pe moment ne gonesc plictiseala, în timp îşi arată urmările nedorite. 
(Să luăm un exemplu: jocurile pe calculator au din ce în cei mai mulţi "discipoli" astăzi. Copiii se 
joacă şi le e bine. Dar creierul lor are de suferit de pe urma acestor jocuri - cu toate că reclamele 
susţin contrariul. Şi din copiii normali apar copii ofiliţi, nervoşi şi egoişti. Copii al căror randament 

intelectual e din ce în ce mai scăzut. Le-au fost de folos jocurile pe calculator? La întrebarea asta poţi 
răspunde singur. Şi totuşi, există copii care II roagă pe Dumnezeu să le trimită asemenea jocuri...), 
încearcă să îţi dai seama că tot ceea ce facem are urmări în viitor: bune sau rele. 

Ţi-am scris această scrisoare pentru a-ţi oferi şi o altă imagine a Crăciunului. Scrisoarea mea se 
apropie de sfârşit. Se termină brusc, pentru că nu am scris tot ce aveam să îţi scriu. Poate că îţi voi 
scrie din nou la anul. Şi atunci îţi voi scrie mai mult. 

Ţine minte că vei creşte. Vrei sau nu, vei ajunge un om mare. Şi atunci se va vedea dacă felul în 
care ai petrecut Crăciunul I-a plăcut lui Dumnezeu sau nu. Cred că la slujba Naşterii Domnului vei 
veni, aşa cum vin mulţi copii. Dar nu e de ajuns. Crăciunul ţine mai mult de două ore... 

